Tiener in Bloemhof doodgeskietDie situasie in Boitumelong op 8 April. Foto: SAPD ŉ Tienerseun is Woensdag in Christiana in Noordwes tydens gewelddadige betogings in die Bloemhof-omgewing doodgeskiet. Thandi Modise, die premier van Noordwes, het Donderdag in ŉ verklaring gesê die seun was glo deel van ŉ groep betogers wat, op pad na die dorp, winkels in die gebied geplunder het. “Die eienaar van ŉ kroeg het na bewering op die groep geskiet en die seun is noodlottig gewond,” het Modise gesê. Twee ander is in die skietery beseer. “Ons is hartseer oor die verlies van so ŉ jong lewe in sulke ongelukkige omstandighede. Ons betoon ons medelye aan die familie wat ŉ geliefde verloor het,” het sy bygevoeg. Sy het die gemeenskap vir kalmte gevra. “Alles moet gedoen word om die situasie te laat bedaar en te verhoed dat privaat- en openbare geboue verwoes word.” Inwoners van die buurdorp, Boitumelong, het verlede week met gewelddadige diensleweringsbetogings begin. Betogers het Maandag die N12-pad versper en verskeie besighede, ŉ munisipale gebou, gemeenskapsaal en vyf huise afgebrand. Die huise behoort aan die burgemeester, twee raadslede en twee polisiebeamptes. Die betogings het Dinsdag na Coverdale in Christiana uitgebrei, waar die gemeenskapsaal afgebrand is. Altesaam 12 huise van polisiebeamptes is Dinsdag in Boitumelong aan die brand gesteek. Winkels in Bloemhof wat aan uitlanders behoort, is Woensdag geplunder en betogers het die dorp se paaie met brandende bande versper. Modise en afgevaardigdes van die provinsie gaan Donderdag om 15:00 inwoners van Boitumelong toespreek. ŉ Onafhanklike taakspan is aangestel om die inwoners se klagtes te ondersoek. Inwoners van Bodibe in Itsoseng naby Lichtenburg, sal Vrydag toegespreek word. – SAPA Lees ook: Bloemhof brand weer ANC versoek kalmte in Bloemhof